
[bookmark: _Toc504390708]PËR NGRITJEN E GRUPIT NDËRINSTITUCIONAL TË PUNËS PËR PËRGATITJEN E NDRYSHIMEVE TË LEGJISLACIONIT PËR PËRMIRËSIMIN E PUNËS ME DOKUMENTET NË REPUBLIKËN E SHQIPËRISË

Në mbështetje të pikës 3, të nenit 102 të Kushtetutës dhe të piksë 1, të nenit 12, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”,

URDHËROJ:

1. Ngritjen e grupit ndërinstitucional të punës për përgatitjen e ndryshimeve të legjislacionit për përmirësimin e punës me dokumentet në Republikën e Shqipërisë.
2. Grupi ndërinstitucional i punës të kryesohet nga drejtori i Përgjithshëm i Arkivave dhe në përbërje të ketë këta anëtarë:
- Drejtorin e Përgjithshëm të Agjencisë Kombëtare të Shoqërisë së Informacionit;
- Drejtorin e Drejtorisë së Sigurimit të Informacionit të Klasifikuar;
- Drejtorin e Arkivit Qendror Shtetëror të Filmit;
- Drejtorin e Arkivit të Ministrisë për Evropën dhe Punët e Jashtme;
- Drejtorin e Qendrës së Botimeve Zyrtare;
- Përfaqësuesin e Ministrisë së Brendshme.
Në përbërje të grupit të punës ftohet të marrë pjesë Komisioneri për të Drejtën e Informimit dhe Mbrojtjen e të Dhënave Personale ose përfaqësuesi i tij.
3. Grupi ndërinstitucional i punës mund të ftojë në mbledhjet e tij dhe të konsultohet me ekspertë të fushës, brenda dhe jashtë vendit.
4. Grupi ndërinstitucional i punës të identifikojë legjislacionin rregullator për punën me dokumentet, që kanë nevojë të ndryshohet, dhe pas konsultimit me praktikat ndërkombëtare të legjislacionit analog, brenda 6 (gjashtë) muajve nga data e hyrjes në fuqi të këtij urdhri, të përgatitë dhe të paraqesë nismat ligjore për ndryshimet përkatëse.
5. Ngarkohen kryetari e anëtarët e grupit ndërinstitucional të punës dhe institucionet që ata përfaqësojnë për zbatimin e këtij urdhri.
Ky urdhër hyn në fuqi menjëherë.

KRYEMINISTRI
Edi Rama

